שלגיה (סרט, 2025)

**שלגיה** (באנגלית: **Disney's Snow White**; או בפשטות: **Snow White**) הוא סרט פנטזיה מוזיקלי אמריקאי משנת 2025 שבוים על ידי מארק וב על פי תסריט מאת ארין קרסידה וילסון, והופק על ידי סרטי וולט דיסני ו-Marc Platt Productions. הסרט הוא עיבוד מחודש בלייב אקשן לסרטם של אולפני וולט דיסני, "שלגיה ושבעת הגמדים" משנת 1937, המבוסס על מעשייה באותו שם מאת האחים גרים. בסרט מככבים רייצ'ל זגלר בתפקיד הראשי כשלצדה אנדרו ברנאפ, וגל גדות בדמותה של המלכה הרעה.

באוקטובר 2016, דווח לראשונה על תוכניותיהם של "סרטי וולט דיסני" לעבד מחדש את "שלגיה ושבעת הגמדים" כעיבוד לייב אקשן, כשבנוסף לכך אושר כי את התסריט תכתוב וילסון. בספטמבר 2019, אושר כי על בימוי הסרט יופקד וב. צילומי הסרט התקיימו בעיקר בלונדון, אנגליה, בין החודשים מרץ–יולי 2022, עם צילומים נוספים ביוני 2024. הפקת הסרט עוררה ביקורות ושערוריות לקראת עלייתו לאקרנים, במיוחד כלפי ליהוקה של זגלר, שחקנית ממוצא לטיני, לגילום דמות הידועה בשל עורה הלבן, התבטאויותיה של זגלר כלפי הסרט המקורי וליהוקם של שבעת הגמדים.

בכורת הסרט התקיימה ב שבסגוביה, ספרד ב-12 במרץ 2025, ועלה לאקרנים בבתי הקולנוע בישראל ב-20 במרץ 2025; ובארצות הברית יום לאחר מכן, ב-21 במרץ 2025 וזכה לביקורות מעורבות מצד המבקרים.

## עלילה
מלך ומלכה מקבלים את פני בתם במהלך סופת שלגים, וקוראים לה שלגיה לזכר אותו היום. שנים לאחר מכן, המלכה נופלת למשכב ומתה. באבלו, המלך נישא מחדש בחיפזון ולוקח אישה מסתורית כאשתו השנייה, לפני שיוצא למערכה נגד איום על גבולותיה הדרומיים של הממלכה. כשהוא מבושש מלשוב, המלכה החדשה גוזלת את כס המלכות, וחושפת את עצמה כמכשפה שיהירותה עולה על יופיה.

תחת שלטונה של המלכה הרעה, תושבי הממלכה נותרים חסרי-כל בשל המיסים הכבדים שהטילה עליהם או נאלצים להתגייס למשמר המלכותי. כולם מניחים ששלגיה מתה, אך אינם מודעים לכך שהיא עובדת כמשרתת פשוטה במטבחי הארמון. המלכה, בפחדה שיום אחד יופיה של שלגיה יעלה על שלה, מתייעצת עם מראת הקסמים שלה מדי יום, ומבקשת ממנה לקרוא לה "היפה מכולן".

יום אחד, שלגיה תופסת את ג'ונתן, מנהיגם של חבורת גנבים קשי-יום, פושט על המזווה. כאשר נגזר עליו להיות כבול לשערים, היא משחררת אותו ונותנת לו פרוסת לחם. באותו היום, מראת הקסמים מכריזה על שלגיה כעל "היפה מכולן". בכעסה, המלכה מצווה על הצייד שלה להרוג את שלגיה ולשוב אליה כשלבה בקופסת תכשיטים כהוכחה. עם זאת, הצייד אינו יכול להביא את עצמו למלא את המשימה ומזהיר את שלגיה מכוונותיה של המלכה. על פי דרישתו, שלגיה בורחת עמוק לתוך היער.

חיות היער מובילות אותה לבקתה מבודדת במעמקי היער. ללא ידיעתה של שלגיה, הבקתה בבעלותם של שבעה גמדים – דוק, רטנוני, ביישני, ישנוני, אפצ'י, עליזי ושטיא – המבלים את ימיהם בעבודה במכרה יהלומים. הגמדים מוצאים אותה ישנה במיטותיהם ונענים לבקשתה להישאר אצלם לאחר שהיא מספרת להם על מצוקתה. לאחר שגילתה ששלגיה חיה מפי מראת הקסמים, שחושפת בפניה כי "הלב" שקיבלה הוא למעשה תפוח, המלכה מענישה את הצייד, כולאת את ג'ונתן ונסוגה לחדרה הסודי; שם, היא הופכת את עצמה לרוכלת קשישה ומרעילה את התפוח.

לאחר שהגמדים עוזבים לעבודתם, המלכה מוצאת את בקתתם ומרמה את שלגיה לאכול את התפוח באומרה שהיא בת-ברית של ג'ונתן. לאחר מכן, היא מגלה לבתה החורגת שהיא הרגה את אביה. שלגיה נופלת לשינה עמוקה דמויות-מוות, והמלכה שבה לטירתה. הגמדים מוצאים את גופתה כשהם שבים. ג'ונתן, שנמלט מהצינוק של המלכה בעזרת הצייד, מגיע ומנשק את שלגיה כתודה על שעזרה לו להחזיר לעצמו את התקווה שאיבד. שלגיה מכנסת את הגמדים ואת חבריו הגנבים של ג'ונתן במטרה להפיל את המלכה.

שלגיה מתעמתת עם אמה החורגת, שמתגרה בה לכבוש את כס המלכות בכוח ומניחה פגיון בידה. שלגיה מסרבת לפגוע בה, ובמקום זאת מזכירה לאנשים כיצד הייתה הממלכה תחת שלטון הוריה. נרגשים מהזיכרונות ומטוב ליבה של הנסיכה, השומרים מתנגדים למלכה ומצטרפים לאזרחים. המלכה מנסה לתקוף את שלגיה בזעם, אך הגמדים וחבריו הגנבים של ג'ונתן מגנים עליה. לאחר ששבה לחדר מראת הקסמים, המראה אומרת למלכה ששלגיה תמיד תהיה יפה ממנה בשל היותה אדיבה. שלגיה, שמגיעה בעקבותיה אל החדר, חוזה במלכה הזועמת הורסת את המראה, שמתגלה כמקור כוחותיה. כתוצאה מכך, היא הופכת לזכוכית בעצמה ונעלמת אל תוך מראת הקסמים בזמן שזו מתקנת את עצמה.

שלגיה מוכתרת בתור המלכה החדשה, בעוד שברחבי הממלכה נערכים חגיגות לקראת נישואיה לג'ונתן.

## צוות השחקנים והדמויות

* רייצ'ל זגלר (דיבוב לעברית: אילי עלמני) – **[[שלגיה (דמות דיסני)|שלגיה]]**, נסיכה חסרת-חת שנחושה לשחרר את ממלכתה מעריצותה של אמה החורגת. את דמותה של שלגיה כילדה צעירה ותינוקת מגלמות אמיליה פאוצ'ר ואוליביה וראל (בהתאמה).
* אנדרו ברנאפ (דיבוב לעברית: ניר כנען) – **ג'ונתן**, גנב פשוט-יום ומורד נגד שלטונה של המלכה, שהופך למושא אהבתה של שלגיה.
* גל גדות (קול שירה בעברית: שירלי לילו) – **[[המלכה הרעה (דמות דיסני)|המלכה הרעה]]**, אמה החורגת הקנאית והרודנית של שלגיה, האובססיבית להיותה היפה מכולן.
* אנזו קאביה (דיבוב לעברית: אור בוטבול) – **הצייד**, צייד ומשרתה של המלכה הרעה, עליו היא מצווה להרוג את שלגיה ולהחזיר את לבה כהוכחה.
* פטריק פייג' (דיבוב לעברית: מיכה אוזין סליאן) – **מראת הקסמים**, מראה המכילה את מקור כוחותיה של המלכה וישות העונה בכנות על שאלותיה.

בנוסף, בסרט מופיעים גם האדלי פרייזר ולורנה אנדריאה כ**הוריה של שלגיה** (בדיבוב העברי: הראל ליסמן ונועה קשפיצקי), ג'ורג' אפלבי, קולין מייקל קרמייקל, סמואל בקסטר, ג'ימי ג'ונסטון, דוג'ונה גיפט, אידריס קרגבו וג'איה בטוט כחברי חבורת הגנבים של ג'ונתן, אדריאן באוור כ**קפטן המשמר המלכותי** (בדיבוב העברי: יריב קוק), ופליפה בז'ראנו, סימאון אוקס, ג'ושמיין ג'וזף וצ'יק צ'אן כחברים במשמר המלכותי.
### שבעת הגמדים
* ג'רמי סוויפט (דיבוב לעברית: אריה מוסקונה) – **דוק**, מנהיגם של שבעת הגמדים. את דמותו של דוק בלכידת תנועה מגלם ג'ונתן בורן.
* טיטוס ברג'ס (דיבוב לעברית: כפיר מדניצקי) – **ביישני**, הביישן מבין שבעת הגמדים, הנבוך לעיתים קרובות מכל תשומת לב המופנית אליו. את דמותו של ביישני בלכידת תנועה מגלמת ליה היילי.
* אנדרו בארת' פלדמן (דיבוב לעברית: רפאל עבאס) – **שטיא**, המגושם והאילם מבין שבעת הגמדים. פלדמן גם מקריין את עלילת הסרט. את דמותו של שטיא בלכידת תנועה מגלמת ג'יה בטוטה.
* מרטין קלבה (דיבוב לעברית: יוסי קאנץ) – **רטנוני**, הרגזן מבין שבעת הגמדים. את דמותו של רטנוני בלכידת תנועה מגלם עומרי ברנרד.
* ג'ייסון קרביץ (דיבוב לעברית: שרון כהן) – **אפצ'י**, גמד הנוטה להתעטש רבות בשל נזלת אלרגית. את דמותו של אפצ'י בלכידת תנועה מגלם דומיניק אוון.
* ג'ורג' סלאזר (דיבוב לעברית: אליעזר וייס) – **עליזי**, העליז מבין שבעת הגמדים. את דמותו של עליזי בלכידת תנועה מגלם דייוויד ליבנה.
* אנדי גרוטלושן (דיבוב לעברית: אלחי לויט) – **ישנוני**, העייף מבין שבעת הגמדים. את דמותו של ישנוני בלכידת תנועה מגלמת סנדי פוסטר.

## הפקה
### פיתוח וקדם הפקה

באוקטובר 2016, נמסר על ידי "וראייטי" כי אולפני וולט דיסני שוקדים על פיתוח עיבוד מחודש בלייב אקשן לסרט "שלגיה ושבעת הגמדים", שעל הפקתו יופקד המפיק מארק פלאט, שהצהיר על עצמו כמעריץ מושבע של הסרט המקורי, וכי התסריטאית ארין קרסידה וילסון מנהלת משא ומתן על כתיבת התסריט. נוסף לכך, נמסר כי המפיק קאלום מקדוגל, שזהו לו שיתוף הפעולה השלישי עם דיסני ופלאט, ישמש כמפיק הסרט בפועל. במאי 2019, נמסר כי מארק וב מנהל משא ומתן על בימוי הסרט, וב-29 בספטמבר 2019, אושר רשמית כי וב יהיה אמון על בימוי הסרט, וכי התסריט ייכתב על ידי קרסידה וילסון. ב-29 במאי 2021, דווח כי וב עדיין עתיד לביים את הסרט, אך העבודה עליו לא תתחיל עד לשלהי 2021 בשל אילוצי לוח הזמנים שלו. עוד נמסר כי בשלב מסוים נשקלה הבמאית גורנדר צ'אדה לבימוי הסרט. בנובמבר 2021, דווח כי גרטה גרוויג הייתה שותפה לכתיבת התסריט. בסופו של דבר, קיבלה וילסון קרדיט בלעדי על כתיבת התסריט, בעוד שגרוויג קיבלה קרדיט על כתיבת חומר ספרותי נוסף לצד ג'אז באטרוורת', סטיבן לבנזון, ג'ף נתנזון, ויקטוריה סטרוס וכריס וייץ.
### ליהוק

ביוני 2021, נמסר על ליהוקה של רייצ'ל זגלר לגילום דמותה של שלגיה, ובנובמבר 2021, על ליהוקה של גל גדות לגילום דמותה של המלכה הרעה. ב-7 בדצמבר 2021, במהלך ריאיון לתוכנית האירוח "Extra", חשפה זגלר כי דמותה של שלגיה תהיה הרבה יותר "חזקה" מאשר בסרט המקורי. וב בחר ללהק לתפקיד את זגלר בעקבות המלצה שקיבל מסטיבן ספילברג, שביים אותה בעיבודו הקולנועי שלו למחזמר "סיפור הפרברים" משנת 2021. בינואר 2022, נמסר על קריאת ליהוק עבור שחקנית צעירה שתגלם את גרסתה הצעירה יותר של שלגיה, ועל ליהוקה של אמיליה פאוצ'ר לתפקיד. בינואר 2022, נמסר על ליהוקו של אנדרו ברנאפ לדמותו של ג'ונתן, גנב דמוי-רובין הוד ודמות מקורית אשר נוצרה עבור הסרט אשר תשמש כמושא אהבתה של שלגיה, במקום דמותו של הנסיך. בתערוכת המעריצים של דנוור ב-2022, חשף מרטין קלבה שהוא יגלם את דמותו של רטנוני בסרט; לאחר שגילם בעבר תפקידים גמדיים דומים בהפקות קודמות המבוססות על "שלגיה ושבעת הגמדים" – בסרט הטלוויזיוני "שלגיה: היפה מכולם" (2001) ובקומדיית הפנטזיה "מראה מראה: הסיפור האמיתי" (2012). בנובמבר 2023, נמסר על ליהוקו של קולין מייקל קרמייקל לתפקיד שטרם פורסם. בפברואר 2025, נמסר על ליהוקם של אנדרו בארת' פלדמן, טיטוס ברג'ס, ג'ייסון קרביץ, ג'ורג' סלאזר, ג'רמי סוויפט ואנדי גרוטלושן לגילום דמויותיהם של שאר שבעת הגמדים הנותרים; עבור סלאזר וגרוטלושן מדובר בתפקיד בכורה על המסך.
### צילומים
במקור, התעתדו צילומי הסרט להתחיל במרץ 2020 בוונקובר, קולומביה הבריטית, קנדה. עם זאת, תחילת הצילומים נדחו בעקבות התפרצות מגפת הקורונה. ביוני 2021, הוכרז כי צילומי הסרט יחלו בשנת 2022, ובאוגוסט 2021, הוכרז שהצילומים יתקיימו בבריטניה ממרץ עד ליולי 2022. צילומי הסרט החלו רשמית ב-7 במרץ 2022. שבוע לאחר מכן, נמסר על התפרצותה של שרפת ענק באחד הסטים באולפני פיינווד; לפי הדיווחים, השרפה החלה בעקבות הידלקות אחד מפיגומי הסט, שהיה בתהליכי בנייה, באש. מקור מאולפני וולט דיסני אישר כי בעת השרפה "לא התקיימו צילומי הסרט". נוסף לזאת, לוח זמני הצילומים נערך מחדש כך שזגלר תוכל להשתתף בטקס פרסי אוסקר ה-94. בזמן שהותה של זגלר בטקס, צילומי הסצנות של גדות החלו. ב-22 באפריל 2022, אישרה גדות כי סיימה את צילומי הסצנות שלה, ובהמשך הוסיפה כי שלא כמו בסרט המקורי, דמותה שרה ורוקדת בסרט, על הנאתה מהזכות לגלם את דמות הנבלית הראשונה של דיסני וכי הצליחה לשוות לדמות נופך יותר דרמטי על ידי שינוי מנעד קולה. ב-13 ביולי 2022, אישרה זגלר את סיום צילומי הסרט. צילומי השלמה התקיימו ביוני 2024. על כוריאוגרפיית הקטעים המוזיקליים הופקדה הכוריאוגרפית מנדי מור, הידועה בעבודתה על "לה לה לנד" (2016).

### אפקטים חזותיים
את האפקטים החזותיים עבור הפקת הסרט סיפקו אולפני האפקטים "Moving Picture Company", "Framestore", "Day For Nite", "Passion Pictures", "Vitality Visual Effects", "Cheap Shot VFX", "Lola Visual Effects" ו-"Crafty Apes".

## מוזיקה
לצד ההכרה על הפקת הסרט, נמסר כי הפזמונאים באנג' פאסק וג'סטין פול, שכתבו בעבר את המילים לשני שירים חדשים לעיבוד המחודש של אולפני וולט דיסני משנת 2019, "אלאדין", עתידים לכתוב שירים חדשים עבור הסרט לצד ג'ק פלדמן ככותב נוסף, כולל שיר "I Want" חדש לשלגיה, בשם "Waiting on a Wish"; "שיר נבלים" חדש למלכה הרעה, בשם "All Is Fair", דואט אהבה חדש לשלגיה וג'ונתן בשם "A Hand Meets a Hand" (שנכתב בשיתוף פעולה עם ליזי מקאלפין), ושיר פתיחה חדש בשם "Good Things Grow". הסרט כולל ארבעה מתוך שמונת השירים של פרנק צ'רצ'יל ולארי מורי מתוך הסרט המקורי – "Heigh-Ho", "Whistle While You Work", "The Silly Song" ו-"Someday My Prince Will Come", שהאחרון שבהם נשמע רק באופן אינסטרומנטלי עקב השינויים בעלילה. בינואר 2025, נחשף כי את הפרטיטורה לסרט הלחין המלחין ג'ף מורו. דייב מצגר, משתף פעולה תדיר בהפקת מוזיקה לסרטים שהופקו על ידי אולפני ההנפשה של וולט דיסני, שימש כמתזמר עבור השירים. ב-4 במרץ 2025, הוכרז שאלבום הפסקול יופץ ב-14 במרץ בהפצת "וולט דיסני רקורדס", כאשר "Waiting on a Wish" הופץ בתור הסינגל המוביל. ב-20 במרץ 2025, הופצה מהדורת הדלוקס של האלבום, הכוללת גרסאות אינסטרומנטליות של השירים ואת הפרטיטורה של מורו.

## הפצה
במסגרת אירוע D23 שהתרחש בשנת 2022, נמסר כי הסרט יעלה לאקרנים בשנת 2024. ב-15 בספטמבר 2022 הוכרז כי הסרט יעלה לאקרנים ב-22 במרץ 2024. עם זאת, באוקטובר 2023, נמסר על דחיית הפצת הסרט בשנה, ל-21 במרץ 2025, כשבין הסיבות לכך צוינה גם שביתת אמני הטלוויזיה והרדיו. הסרט מופץ גם בפורמטי IMAX, Dolby Cinema, 4DX, ScreenX ו-D-Box.

בכורת הסרט התקיימה ב-12 במרץ 2025, ב בספרד, ששימש השראה לעיצוב הטירה בסרט המקורי, על מנת להעניק לבכורה תחושה "אגדית". הבכורה ההוליוודית התקיימה בתיאטרון אל קפיטן ב-15 במרץ 2025, במסגרתה בחרו אולפני וולט דיסני לערכו ללא שטיח אדום ולצמצם את נוכחות התקשורת בעקבות המחלוקות סביב דעותיהן הפוליטיות של זגלר וגדות.
### שיווק
ב-9 בספטמבר 2022, במסגרת אירוע D23 2022, הוצג קדימון ראשון לסרט באורך 30 שניות, לצד תמונות קונספט ראשונות על עיצוב ההפקה של סטים מרכזיים בעלילת הסרט, כולל הבקתה של הגמדים במעמקי היער, טירת המלכה והיער; ותמונות קונספט המציגות את המלכה הרעה במהלך שיחה מול מראת הקסמים שלה ואת שלגיה לפני ואחרי אכילת התפוח המורעל. גדות הצהירה כי גילום דמותה של המלכה הרעה היה "שונה מאוד ממה שהייתה רגילה אליו", אך מצאה שזה היה מאוד "מענג" להיכנס לעורה. במעמד האירוע נחשף גם הסמליל הרשמי של הסרט.

ב-27 באוקטובר 2023, פורסמה תמונה רשמית ראשונה מתוך הסרט, בה הופיעו דמויותיהם של שלגיה ושבעת הגמדים. זגלר אישרה כי הפקת הסרט כללה שימוש כבד הנפשה ממוחשבת, מה שגרם לה להרגיש "מתוחה" על הסט. תמונות ראשונות של גדות בתפקיד המלכה הרעה הוצגו במהלך כנס הסינמקון 2024. נוסף לכך, במהלך כנס CineEurope 2024 הוצגו תמונות חדשות וסרטון מייקינג אוף על הפקת הסרט, ובמהלך אירוע D23 2024 הוצג קליפ מתוך הנאמבר המוזיקלי "Whistle While You Work" לצד הקדימון הראשון.

הקדימון הראשון לסרט הופץ ביוטיוב באוגוסט 2024 והפך לקדימון השנוא ביותר בפלטפורמה, לאחר שקיבל קרוב למיליון דיסלייקים ולמעלה מ-82,000 לייקים בתוך שלושה שבועות על פי נתונים זמינים מתוספי דפדפן המציגים הערכה של דיסלייקים בתוך הפלטפורמה.

הקדימון המלא לסרט הופץ לראשונה באירוע "D23 ברזיל" בנובמבר 2024 וצורף להקרנות קולנועיות נבחרות של הסרט "מרשעת" בהפצת "סרטי יוניברסל", לפני שהופץ ביוטיוב ב-3 בדצמבר 2024. סטיוארט הריטג' מ"הגרדיאן" מתח ביקורת על האפקטים החזותיים עבור החיות והגמדים, וציין כי הגמדים  ו בביקורת על הקדימון עבור "Polygon", כתבה פטרנה ראדולוביץ':  קדימון בינלאומי המציג את מקור שמה של שלגיה הופץ ב-19 בדצמבר 2024. ב-20 בפברואר 2025, הופץ סרטון מייקינג אוף המציג כיצד הסרט יכבד את מורשת סרט המקורי משנת 1937. מסע השיווק של הסרט החל בטוקיו ב-5 במרץ 2025, שם הצטרפה זגלר הצטרפה למדבבת דמותה של שלגיה ביפנית, סאקורה קיריו, עבור ביצוע הנאמבר "Waiting on a Wish" בשידור חי לראשונה. ב-10 במרץ 2025, ביום בו החלה מכירת הכרטיסים לסרט, דיסני פרסמו פוסטרים חדשים, פרסומת טלוויזיונית וקליפ מתוך הסרט. ב-17 במרץ 2025, הופיעה זגלר בפרק של "" לביצוע הופעת הלייב הטלווזיונית הראשונה של "Waiting on a Wish".

## ביקורות
### בקופות
נכון ל-21 במרץ 2025, הסרט גרף 66.8 מיליון דולר בקופות ברחבי ארצות הברית ובקנדה, ו-76.3 מיליון דולר בשווקים בינלאומיים, בסך כולל של 143.1 מיליון דולר ברחבי העולם. על פי הערכה של "הוליווד ריפורטר", על הסרט להרוויח 500 מיליון דולר על מנת להחזיר את התקציב ולהימנע מלהיחשב ככישלון קופתי.

בארצות הברית ובקנדה, הסרט עלה לאקרנים לצד סרט הדרמה "אלטו נייטס", והתעתד להכניס 45–55 מיליון דולר מ-4,200 בתי קולנוע בסוף השבוע הפותח שלו. במקור, האנליסטים חזו כי הסרט יכניס 63–70 מיליון דולר והשוו זאת לסוף השבוע הפותח של הסרט "מליפיסנט" (2014), שהכניס 69.4 מיליון דולר, מתוך אמונה כי הסרט יתגבר על השערוריות שנגמרו סביב הפקתו ויצליח כלכלית בהתחשב בעובדה שאין תחרות חזקה נגדו בסוף השבוע הפותח, אך בשלהי פברואר, שינו את תחזיותיהם. לאחר שהרוויח 16 מיליון דולר ביומו הראשון, כולל 3.5 מיליון דולר בהקרנות מקדימות טרום-בכורה, התחזיות עודכנו ל-45–55 מיליון דולר. לבסוף התברר כי הסרט הכניס 43 מיליון דולר, סכום נמוך מצפי התחזיות, על אף שעמד בראש הקופות.
### תגובת הקהל
על פי דיווח ה-BBC, מבקרי קולנוע בריטיים נטו לבקר את הסרט, בעוד שמבקרי הקולנוע האמריקאיים נטו להיות חיוביים יותר בביקורותיהם. באתר הביקורות "Rotten Tomatoes", קיבל הסרט את הציון 40% על בסיס 235 ביקורות, עם דירוג ממוצע של 5.2/10. בקונצנזוס המבקרים נכתב:  באתר הביקורות המשוקללות "Metacritic", קיבל הסרט את הציון 50/100 על בסיס 49 ביקורות, דבר המרמז על ביקורות "מעורבות או ממוצעות". באתר IMDb קיבל הסרט את הציון 1.5/10, על בסיס למעלה מ-280,000 דירוגים, כשמעל ל-91% דירגו את הסרט בדירוג 1/10. צופים שנשאלו על ידי חברת הסקרים "CinemaScore" העניקו לסרט ציון ממוצע של "B+", בעוד שצופים שנסקרו על ידי "PostTrak" העניקו לסרט דירוג ממוצע של שלושה מתוך חמישה כוכבים, ו-43% מתוכם אמרו שהם בהחלט ימליצו עליו לאחרים.

קטי סטפן מ"וראייטי" שיבחה את ביצועיה של זגלר וכינתה אותה "סופרנובה נוצצת" ואת דמותה כבעלת "עומק חדש המוצג באמצעות רצונה הנלהב להפוך למנהיגה שאביה האמין שהיא יכולה להיות." סידאנט אדלאחה מ-"IGN" כינה את הסרט "רימייק הלייב אקשן הטוב ביותר של דיסני בעשור האחרון" וציין כי הסרט "מעדכן את עלילתה של האגדה תוך כדי הדגשת התמות שלו". בריאן טרויט מ-"USA Today" כתב כי הסרט "מוצא רלוונטיות מודרנית בתוך האגדה המיושנת"

בביקורתו עבור ה-BBC, כתב ניקולס ברבר כי "הסיפור עמוס, הטון מבולבל, והקצב חורק. שוב, זה לא הופך את הסרט לאסון. במובנים מסוימים, משבר הזהות שלו הוא מה שהופך אותו לשווה לצפייה." ויטני סייבולד מהאתר "/Film" כתבה כי "הסרט חלול, אבל בניגוד למספר עיבודים מחודשים קודמים שהופקו, נראה שיש לו עדכונים רלוונטיים." דייוויד רוני מ"הוליווד ריפורטר" כתב כי "אם זה נשמע כמו התבנית הסטנדרטית להעצמה נשית שהכללתה הפכה לכמעט חובה בעיבודי האגדות העכשוויים – זה כך פחות או יותר, אך זגלר הנוצצת מוכרת את הסרט בהתלהבות ובלב." דניאל באייר מהאתר "AwardsWatch" כתב כי "[מארק] וב מבצע את העבודה במינימום טרחה ובלאגן, וכשזגלר נמצאת על המסך, הסרט מצליח להעלות באוב קמצוץ מהקסם הישן והטוב של דיסני." דן רובינס מסלנט כינה אותו "סרט בסיסי המופק לפי הספר בעדכון נכס צאן ברזל קלאסי, אך הוא ללא ספק מוזר בעיני הצרכנים המודרניים." איימי ניקולסון מ"לוס אנג'לס טיימס" כתבה כי הסרט הוא "מקרה בוחן מרתק בסתירות הבלתי-אפשריות של ימינו – מראת קסמים המשקפת את מתחי התקופה הנוכחית." ניל מינאו מהאתר "RogerEbert.com" כתב כי "חלקים מסוימים מהסרט עובדים טוב יותר מחלקים אחרים, אך אף אחד מהם אינו משתווה במתיקותו ובמעופו לסרט המונפש. השלגיה הזו אינה היפה שבכולן. היא פשוט, ובכן, ממוצעת."

פיטר בראדשו מ"הגארדיאן" כינה את הסרט "מעייף נורא" ובעל "תוספות פסבדו-פרוגרסיביות מעייפות" וביקר את ביצועיהן של זגלר וגדות בתור "ההופעות הכי דוחות בחייהן." ג'וני אולקסינסקי מ"ניו יורק פוסט" כתב, "הקלאסיקה הנצחית, שהייתה להישג מהפכני בעולם ההנפשה, הפכה לעיבוד לייב אקשן חסר טעם ומביך שנעלם ממוחך ברגע שהוא נגמר." טיילר טיינג מהאתר "DiscussingFilm" כתב, "מלבד הופעתה המרשימה של רייצ'ל זגלר, יש מעט מאוד ליהנות ממנו ברימייק הזה של דיסני, המופק בטעם רע וציני. אפילו הדיאלוגים המביכים של גל גדות אינם שווים את ההליכה לקולנוע." רודריגו פרס מ"הפלייליסט" כתב כי "בעוד שהוא מוסיף הערות רלוונטיות על החברה הנוכחית, 'שלגיה' עוסק בתמות מוכרות – אהבת אמת, כוחה של חברות וניצחון הטוב על הרע – אך הכל מורכב בחבילה מפוהקת וצעקנית." דייוויד פיר מ"רולינג סטון" ציין כי אמנם ייתכן שהסרט "אינו העיבוד לייב אקשן הגרוע ביותר לסרט דיסני מונפש, אם כי הוא מתחרה היותו התפל ביותר."

## שערוריות סביב הסרט
### לפני עלייתו לאקרנים
#### ליהוקה של זגלר
דבר ליהוקה של רייצ'ל זגלר, שחקנית ממוצא לטיני, לגילום דמותה של שלגיה, גרר ביקורות שליליות רבות, שנסמכו בעיקר על תיאורה של הדמות במעשיות האחים גרים כבעלת עור "לבן כשלג" – מקור שמה.

בינואר 2022, הגיבה זגלר לביקורות: 

באוגוסט 2023, נחשף כי שחקנית לטינית נוספת, רנטה ואקה, הייתה אחת משתי המועמדות הסופיות לגילום דמותה של שלגיה. ואקה הצהירה כי קריאת הליהוק לגילום הדמות הייתה "פתוחה לכל הקבוצות האתניות", וכי השלב הראשון של האודישן כלל שירת שיר שבוצע במקור על ידי נסיכת דיסני. באוקטובר 2024, חשפה זגלר כי שלגיה מקבלת את שמה לאחר שהיא והוריה שרדו סופת שלגים, על מנת להזכיר לה את חוסנה; פרט עלילתי ששימש בגרסה אחרת של האגדה.

#### שבעת הגמדים
בינואר 2022, השחקן פיטר דינקלג', שחקן נמוך-קומה שגילם דמויות גמדיות במהלך הקריירה שלו, קבל במהלך ריאיון בפודקאסט של הקומיקאי מארק מרון בתגובה לדיווחים על הפקת עיבוד לייב אקשן ל"שלגיה ושבעת הגמדים": 

בתגובה לביקורתו של דינקלג', הצהירו אולפני וולט דיסני כי "על מנת להימנע מחיזוקם של סטריאוטיפים מסרט ההנפשה המקורי, אנחנו נוקטים בגישה שונה בנוגע לשבע הדמויות הללו והתייעצנו עם חברי קהילת הגמדים". שחקנים נמוכי-קומה רבים, בהם דילן "הורנסווגל" פוסטל, ג'ף ברוקס וקתרינה קמפ, הגיבו בשלילה לביקורתו של דינקלג' מתוך תחושה שדיבר בשמם שלא כדין וכי ביקורתו עלולה לעלות לשחקנים נמוכי-קומה בתפקידים עתידיים פוטנציאליים.

ביולי 2023, תמונות ראשונות מתוך צילומי הסרט בברקשייר חשפו כי דמויותיהם של שבעת הגמדים עוצבו מחדש, הפעם כ"יצורים על-טבעיים", בגילומם של שחקן נמוך-קומה אחד לצד שישה גברים ואישה אחת ממוצא אתני מגוון. על אף שהכחישו תחילה את הדיווחים לפיהם תמונות אלו מתארות את הפקת הסרט בפועל, בהמשך אישרו אולפני וולט דיסני כי הן אכן צולמו במהלך צילומי הסרט (מרטין קלבה, שבשלב זה כבר אושר ליהוקו לגילום דמותו של רטנוני, לא הופיע בצילומים האמורים). החלטה זו ספגה ביקורות שליליות ברשתות חברתיות כמהלך צבוע של תקינות פוליטית, העלולה לקחת הזדמנויות משחק משחקנים נמוכי-קומה.

השחקן ג'ייסון "ויי-מן" אקונה, הידוע בשל השתתפותו בתוכנית הריאליטי "ג'קאס", מתח ביקורת על "דיסני" על כך שלא ליהקה לגילום דמויותיהם של שבעת הגמדים שחקנים נמוכי-קומה והביע את אכזבתו מהשינויים שנעשו בעקבות התלונה של דינקלג'. בביקורת שמתח על שינוי זה, הביע פוסטל תחושות דומות לשל אקונה, הביע את תרעומתו מדינקלג', והגן על אופן הצגת שבעת הגמדים בסרט המקורי. באוקטובר 2023, במקביל להכרזה על עיכוב בהפצת הסרט, חשפו אולפני וולט דיסני תמונה ראשונה מתוך הסרט, שכללה את דמויותיהם שבעת הגמדים, שעוצבו באמצעות אנימציה ממוחשבת על בסיס עיצוב דמויותיהם בסרט המקורי.

#### ביקורותיה של זגלר על הסרט המקורי
בנוסף לתגובות שליליות עקב ליהוקה, זגלר משכה ביקורות שליליות בעקבות הצהרותיה המביעות זלזול כלפי הסרט המקורי, כולל על דמויותיהם של הנסיך ושלגיה. בשנת 2022, מתחה זגלר ביקורת על "בדיחות וממים" שפורסמו לפיהן שדמותה של שלגיה בעיבוד הלייב אקשן תהיה "תקינה פוליטית", והצהירה כי הסרט המקורי מיושן ועליו לעבור עדכון במטרה לתת לדמותה של שלגיה סוכנות נוספת מעבר לשיר "Someday My Prince Will Come" וערגה לנסיך. במהלך אירוע D23 2022, דיברה זגלר בהרחבה על עדכון העלילה: 

בראיונות אחרים הוסיפה זגלר: 

בתגובה להערות אלו, רבים נזפו בה על כך שהפכה את דמותה של שלגיה ל"פמיניסטית יתר על המידה", בעוד שאחרים ביקרו אותה על כך שפירשה לא נכון את משמעות הפמיניזם, תוך האשמות בקידום ארכיטיפ ה"גירלבוס" או העלבת נשים המעוניינות מעצמן בתפקידים נשיים מסורתיים במקום בכוח או במנהיגות. אשטן שטיין, אסטרטגית מותגים, חשה כי מהצהרותיה של זגלר נראה שהיא לא קיבלה הכשרה או עצות תקשורתיות לקראת שיווק הסרט. על בסיס הצהרות אלו, הסיקו וטענו המבקרים כי זגלר שונאת את הסרט המקורי. נוסף לכך, דייוויד הנד ג'וניור, שאביו היה שותף לבימוי הסרט המקורי, מתח ביקורת על עיבוד הלייב אקשן, אותו תיאר כ"מעליב", על הצהרותיה של זגלר וקבל כי אביו ווולט דיסני "היה מתהפכים בקבריהם" למשמע הידיעה על עיבוד הסרט מחדש. הצהרות אלו גרמו לארגון התקשורת השמרני "The Daily Wire" להכריז על עיבוד לייב אקשן משלו לאגדה המקורית, בשם "שלגיה והמלכה הרעה", אשר התעתד לעלות לאקרנים בשנת 2025, במאמץ להתחרות בעיבוד של דיסני. עם זאת, לאחר עזיבתה של ברט קופר, שהתעתדה לגלם את דמותה של שלגיה בעיבוד זה, את The Daily Wire בדצמבר 2024, לא ניתנו עדכונים נוספים על הפקת גרסה זו.

באוקטובר 2024, התייחסה זגלר לביקורות שקיבלה על הצהרותיה בריאיון ל"וראייטי", ואמרה: 

#### דעותיהן הפוליטיות של גדות וזגלר
גם גל גדות וגם זגלר התבטאו בגלוי לגבי עמדותיהן הפוליטיות בנושא הסכסוך הישראלי-פלסטיני, ובפרט סביב טבח שבעה באוקטובר ומלחמת חרבות ברזל, מה שהביא לקריאות להחרים את הסרט משני הצדדים עקב עמדותיהן המנוגדות של גדות וזגלר בסכסוך. עם הפצת הקדימון הראשון, פעילים פרו-פלסטינים מתחו ביקורת על ליהוקה של גדות לסרט, בעוד שפעילים פרו-ישראלים מתחו ביקורת על ליהוקה לתפקיד הנבלית כבחירה פוגענית ואנטישמית. נוסף לכך, הפעיל הפרו-פלסטיני עלי מלאק מהקמפיין הפלסטיני לחרם אקדמי ותרבותי על ישראל הצהיר כי "בבחירתה לייצג ישירות את ישראל רוצחת העם, ניתן ויש להחרים את סרטיה של גל גדות".

לאחר הפצת הקדימון, צייצה זגלר בחשבונה האישי ב-X: "ותזכרו תמיד, תשוחרר פלסטין". ציוצה של זגלר זכה לשבחים מצד פעילים פרו-פלסטינים וספגה גינויים מצד אחרים על היותה אנטי-ישראלית וחסרת רגישות כלפי גדות, בהם אופיר אקוניס, הקונסול הכללי של ישראל בניו יורק, שמתח ביקורת על זגלר וקרא ליהודים אמריקאים לקנות כרטיסים לסרטה של גדות. באוקטובר 2024, הגיבה זגלר לביקורות אלו נגדה: 

קריאה נוספת להחרים את הסרט הגיעה מכיוונם של תומכי המפלגה הרפובליקנית לאחר הבחירות לנשיאות ארצות הברית לשנת 2024, כאשר זגלר הביעה את זעמה על תוצאות הבחירות באמצעות סדרת סטוריז באינסטגרם, בהם כתבה בין היתר: "פ**ק יו, דונלד טראמפ", ו"שתומכי טראמפ לעולם לא יידעו שלום". מאוחר יותר פרסמה זגלר התנצלות פומבית, אך הסתייגה בו באומרה כי "לכולנו הזכות להביע דעות, גם כשהן שונות."

### לאחר עלייתו לאקרנים
לאחר בכורת הסרט, יזמו מספר ארגונים ערביים אנטי-ישראליים קמפיין דיגיטלי נגד הקרנת הסרט בעולם הערבי, זאת בשל היותה של גדות, שחקנית פרו-ישראלית המציינת לחיוב את שירותה בעבר בצה"ל, חלק מצוות השחקנים. שלוחות של ארגונים אלו בירדן, כווית, בחריין, תוניס ומצרים פרסמו הצהרה משותפת הקוראת לחרם אזורי על הפצת הסרט, בטענה כי הקרנת הסרט תומכת באלו הקשורים לכיבוש הישות הציונית ומשקמת את תדמיתה של חיילת לשעבר המעורבת בפשעים לכאורה נגד ערבים. קמפיין זה נתפס בעיני פרשנים אחדים כקמפיין אנטישמי.

בשבוע הראשון לעליית הסרט לאקרנים, תקף ג'ונה פלאט, בנו של מפיק הסרט, מארק פלאט, את זגלר בהצהרה פומבית בה טען שהתנהלותה פגעה בהצלחתו הכלכלית של הסרט, בעקבות ציוץ התמיכה בפלסטין שצייצה לאחר הפצת הקדימון. לדבריו, במקום לקדם את הסרט היא הפכה אותו ל"קמפיין פוליטי" – מה שגרם נזק תדמיתי וכלכלי ל"דיסני". באחת התגובות שפרסם ומחק בהמשך, כתב כי לאחר ש"דיסני" נבהלו מהתגובה הציבורית לציוץ, אביו נאלץ לטוס אליה אישית לניו יורק במטרה לבקש ממנה להסיר את הציוץ בפנייה שנענתה ריקם.

## קישורים חיצוניים

**כתבות:**
* 
* 
* 
* 
* 
* 
* 
**ביקורות:**
* 
* 
* 
* 
* 
* 

## ביאורים

## הערות שוליים

קטגוריה:סרטים אמריקאיים משנת 2025
קטגוריה:דיסני: סרטים
קטגוריה:סרטי רימייק של דיסני
קטגוריה:סרטי פנטזיה אמריקאיים
קטגוריה:סרטים מוזיקליים אמריקאיים
קטגוריה:סרטים מבוססי שלגיה ושבעת הגמדים
קטגוריה:שלגיה של דיסני
קטגוריה:סרטי וולט דיסני